Sulavesis

Sulavesis (indonez. Pulau Sulawesi, daugelis europiečių tradiciškai vadina port. Celebes) – vulkaninės kilmės sala Indonezijoje, tarp Borneo vakaruose, Molukų salų rytuose ir Filipinų šiaurėje. Plotu 11-oji pasaulyje sala: 189 216 km². Šiaurinę salos dalį kerta pusiaujas, kurio juostoje visus metus gausiai lyja. Dėl tokio klimato saloje vyrauja drėgnieji atogrąžų miškai. Nuo šiaurinės dalies atsikiša ilgas Minahasos pusiasalis. Demografija Islamas įsiskverbė į Sulavesį tik 1630 m. – vėliau negu į kitas Indonezijos salas. Maždaug tuo pat metu į salą atvyko ir krikščionių misionierių. Dėl to Sulavesyje krikščionių yra daugiau (įvairūs šaltiniai nurodo nuo 18 iki 40 % nuo bendrojo tikinčiųjų skaičiaus) negu Javoje ar Sumatroje. Didžioji dalis gyventojų susitelkę pietvakariuose, Makasaro (anksčiau Udžungpadango) mieste, taip pat šiaurėje aplink Manadą. Etniškai gyventojai sudaro skirtingas grupes – pietvakariuose anksčiau buvusios karingos makasarų ir bugių tautos, salos viduryje – toradžai, labai dominantys turistus, minshasai šiaurėje (daugiausiai krikščionys, kultūra artimi filipiniečiams). Maždaug 50 metų tiestas kelias sujungė salos administracinį centrą Makasarą su Manadu šiaurėje (Trans-Sulawesi-Highway). Istorija 1512 m. salas aplankė portugalai. 1530 m. minima Gova karalystė (centras – Makasaras) pietuose, kuri užkariavo aplinkines teritorijas. Sala buvo olandų įtakoje, bugiai 1902–1906 m. maištavo.